Luister: Dr. Neville wil passie vir noodhulp met gemeenskap deelDr. Neville Vlok, hoofgeneesheer van die Suid-Afrikaanse Noodhulpliga. (Foto: noodhulpliga.co.za) Dr. Neville Vlok, ŉ kundige op die gebied van voorhospitaalse noodsorg, is onlangs as die nuwe hoofgeneesheer van die Suid-Afrikaanse Noodhulpliga (SANL) aangewys. Neville sal dié posisie op 1 April inneem. Afgesien van Neville se aanstelling, vier die SANL vanjaar ook sy 88ste bestaansjaar. Die organisasie het uit ŉ behoefte ontstaan om noodhulpopleiding aan die gemeenskap in die algemeen, maar spesifiek in Afrikaans, te verskaf. “Dit is vir my ŉ ongelooflike voorreg om op so manier by noodhulp en noodsorg betrokke te raak. Ek is totaal fanaties oor noodsorg in al sy vorme. “Hierdie is ŉ ongelooflike geleentheid. Ek sien daarna uit om op ŉ baie praktiese manier tot die gemeenskap by te dra en noodhulpopleiding na mense toe te bring,” vertel Neville aan Maroela Media. Volgens prof. Oppel Greeff, president van die organisasie, is die SANL ewe opgewonde oor Neville se aanstelling en om iemand met sy kundigheid by die span te verwelkom. “Dit is voorwaar ŉ voorreg om ŉ geneesheer met só indrukwekkende akademiese agtergrond en bekwaamheid as deel van ons span te hê.” Neville het in 2019 ŉ diploma in reddings -en vervoermedisyne by die Koninklike Kollege van Chirurge in Edinburgh (DipRTM (RCSEd) verwerf. Daarna het hy sy meestersgraad in noodsorg by die Universiteit van Kaapstad voltooi, en hy spesialiseer tans by dié universiteit in noodmedisyne. Op die vraag oor wat sy visie vir die SANL is, sê Neville, hy hoop om al hoe meer ŉ huishoudelike naam daarvan te maak en die organisasie se verskeie rolle in die gemeenskap verder uit te bou. “Met Covid-19 het ons gesien hoe belangrik korrekte inligting is. Dit sal vir my baie lekker wees as die SANL die eerste bron van betroubare inligting vir mense is.” Hy voeg by dat die organisasie graag bande tussen mense wil bou en deurentyd daarna streef om ŉ gemeenskap vir mense te wees wat entoesiasties oor noodhulp is. In 1935 is die besluit by die sesde jaarlikse kongres van die Afrikaanse Taal- en Kultuurvereniging (ATKV) geneem om ŉ organisasie te stig wat noodhulpopleiding in Afrikaans kan bied, en op 17 April 1935 is die SANL amptelik begin. Prof. Oppel Greeff, president van die Suid-Afrikaanse Noodhulpliga. (Foto: noodhulpliga.co.za) Oppel sê die SANL het oor die jare landwyd ontwikkel tot ŉ gevestigde ledeorganisasie met ŉ sterk kultuuroriëntasie wat hoë gehalte noodhulpopleiding bied. Hy dink veral terug aan groeiende ledegetalle en betrokkenheid by die gemeenskap, asook talle kursusse wat aangebied is. “Die getal lede het gereeld die 20 000-kerf verbygesteek, trouens, daar was 23 396 lede in 1989. In dieselfde jaar is 33 166 noodhulpsertifikate aan mense uitgereik wat ons kursusse bygewoon en geslaag het,” vertel hy. In die tagtigerjare was die SANL se fokus op burgerlike beskerming en die organisasie het deurentyd noodsorgverantwoordelikhede by die Suid-Afrikaanse Spoorweë gehad. Talle werkers is in daardie tyd vir hierdie doeleindes opgelei. Die SANL het in 1978 ook die eerste paramedici in die land opgelei. “Ons het daarmee voortgegaan totdat die provinsiale opleidingskolleges in werking gestel is,” sê Oppel. Ter bevordering van noodhulpopleiding het die organisasie ŉ handleiding, Voorhospitaalse Noodsorg, saamgestel en op so manier verder gehelp om die belangrikheid van hierdie veld te beklemtoon. Noodhulpopleiding in Afrikaans is dus een van die SANL se hoekstene en dit word steeds op ŉ hoë vlak aangebied en nagestreef. “Die afgelope twee dekades het daar betekenisvolle transformasie in Suid-Afrika plaasgevind. Daar is nie meer grensoorloë nie en die SANL fokus tans hoofsaaklik op hoë gehalte noodhulpopleiding. “Die opleiding word deur ons noodhulphandleidings gerugsteun wat oor die jare heen as van die beste ter wêreld beskou is. Ons sien daarna uit dat Neville hierdie tradisie sal voortsit en betekenisvol sal verbeter,” sluit Oppel af.